PREDKLADACIA SPRÁVA

Návrh Vyhlášky Úradu pre reguláciu elektronických komunikácií a poštových služieb, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 286/2022 Z. z.  o národnom číslovacom pláne v znení vyhlášky č. 98/2023 Z. z. (ďalej len “návrh vyhlášky”) sa predkladá podľa § 54 ods. 14 zákona č. 452/2021 Z. z. o elektronických komunikáciách v znení neskorších predpisov (ďalej len „zákon o elektronických komunikáciách“).
Podľa § 54 ods. 14 zákona o elektronických komunikáciách  národný číslovací plán ustanoví všeobecne záväzný právny predpis, ktorý vydá úrad.
Návrh vyhlášky zavádza linku tiesňového volania na Horskú záchrannú službu prostredníctvom čísla 153. Navrhovateľ predkladanou úpravou zvyšuje užívateľskú efektivitu súvisiacu s využívaním tiesňového volania v život alebo zdravie ohrozujúcich situáciách. Jednotné tiesňové číslo zabezpečí rýchlejšie a efektívnejšie spojenie medzi osobou v život alebo zdravie ohrozujúcom stave s Horskou záchrannou službou. Navrhovaná linka tiesňového volania 153 umožní tiež záchranným zložkám okamžite identifikovať zemepisnú polohu volajúcej osoby, ktorá sa nachádza v ohrození (geolokácia).
Návrh vyhlášky sa predkladá na skrátené medzirezortné pripomienkové konanie z dôvodu naliehavosti v termíne v súlade s čl. 14 ods. 7 Legislatívnych pravidiel vlády Slovenskej republiky v platnom znení. Blížiacou sa zimnou turistickou sezónou sa zvyšuje riziko ohrozenia bezpečnosti osôb v horských oblastiach, preto je naliehavé aby účinnosť predpisu nastala ešte pred očakávaným zvýšeným počtom osôb pohybujúcich sa v horských oblastiach počas zimnej sezóny.
Návrh vyhlášky sa netýka pôsobnosti miestnej územnej samosprávy. 

